CELEX: 62020TN0629
Language: mt
Date: 2020-10-15 00:00:00
Title: Kawża T-629/20: Rikors ippreżentat fil-15 ta’ Ottubru 2020 – Delifruit vs Il-Kummissjoni

14.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 433/61
            
         
      Rikors ippreżentat fil-15 ta’ Ottubru 2020 – Delifruit vs Il-Kummissjoni
      (Kawża T-629/20)
      (2020/C 433/76)
      Lingwa tal-kawża: l-Ingliż
      
         Partijiet
      
      
         Rikorrenti: Delifruit, SA (Guayaquil, Ekwador) (rappreżentanti: K. Van Maldegem, P. Sellar u S. Saez Moreno, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara r-rikors ammissibbli u fondat;
               
            
                  —
               
               
                  tannulla parzjalment ir-regolament ikkontestat, kif emendat bir-Rettifika għar-Regolament tal-Kummissjoni (UE) 2020/1085, sa fejn jistabbilixxi l-livelli massimi ta’ residwu għall-klorpirifos għall-banana bħala 0,01 mg/kg; u,
               
            
                  —
               
               
                  tikkundanna lill-Kummissjoni Ewropea għall-ispejjeż ta’ dawn il-proċeduri.
               
            
         Motivi u argumenti prinċipali
      
      Ir-rikorrenti tfittex l-annullament parzjali tar-Regolament tal-Kummissjoni (UE) 2020/1085 tat-23 ta’ Lulju 2020 li jemenda l-Annessi II u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għall-klorpirifos u l-klorpirifos-metil f’ċerti prodotti jew fuqhom (1), kif emendat bir-Rettifika għar-Regolament tal-Kummissjoni (UE) 2020/1085 (2).
      Insostenn tar-rikors, ir-rikorrenti tallega li l-Kummissjoni wettqet żball manifest ta’ evalwazzjoni peress li ma qisitx fattur rilevanti (studju sostantiv li jiċħad waħda mir-raġunijiet allegati għall-adozzjoni tal-livelli massimi ta’ residwu) fl-evalwazzjoni tagħha li twassal għall-adozzjoni tal-att ikkontestat, u, li b’hekk, kisret ukoll l-Artikolu 14(2)(a) u (f) tar-Regolament Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (ĠU 2005, L 70, p. 1) li jirrikjedi li d-data rilevanti u disponibbli kollha tiġi kkunsidrata minnha.
      
         (1)  ĠU 2020, L 239, p. 7.
      
      
         (2)  ĠU 2020, L 245, p. 33.